

LĒMUMS

Ādažos, Ādažu novadā

2025. gada 29. maijā **Nr. 209**

**Par neapbūvētu zemesgabalu nomas maksu pasākumā “Nēģu svētki Carnikavā”**

Publiskas personas finanšu līdzekļu un mantas izšķērdēšanas novēršanas likuma 3. pants nosaka, ka publiska persona rīkojas ar finanšu līdzekļiem un mantu lietderīgi, t.i., rīcībai jābūt tādai, lai mērķi sasniegtu ar mazāko finanšu līdzekļu izlietojumu, kā arī ka manta nododama lietošanā citai personai par iespējami augstāku cenu.

Pašvaldības ieskatā ir lietderīgi un samērīgi iznomāt pašvaldības zemesgabalus 2 tirdzniecības teritoriju sabiedriskās ēdināšanas pakalpojumu organizēšanai, nodrošinot kopumā 8 vietas A zonā un 8 vietas B zonā tirdzniecībai ar ēdienu, alkoholu, uzkodām un bezalkoholiskiem dzērieniem pašvaldības publiskajā pasākumā “Nēģu svētki Carnikavā”, nodrošinot godīgu konkurenci un gūstot ieņēmumus pasākuma izdevumu apmaksai.

Atbilstoši Ministru kabineta 2018. gada 19. jūnija noteikumu Nr. 350 “Publiskas personas zemes nomas un apbūves tiesību noteikumi” 30.4. apakšpunktam, pašvaldība pasūtīja 2 zemes gabalu tirgus nomas maksas noteikšanu, ko veica neatkarīgs vērtētājs SIA ”Interbaltija” (turpmāk - vērtētājs), nosakot vienas dienas tirgus nomas maksu par 1 m2 zemes platībai publiskiem pasākumiem “Gaujas ielas svētki Ādažos” un “Nēģu svētki”.

Pamatojoties uz Pašvaldību likuma 10. panta otrās daļas 1. punktu un 2. punkta “a” apakšpunktu, Publisku izklaides un svētku pasākumu drošības likuma 5. panta otro daļu, Ministru kabineta 2018. gada 19. jūnija noteikumu Nr. 350 “Publiskas personas zemes nomas un apbūves tiesības noteikumi” 28. un 32. punktu, kā arī 04.03.2024. saņemto vērtētāja atzinumu “Atzinumu par īstermiņa (vienas dienas) tirgus nomas maksu 1 m2 zemes platības tirdzniecības vietām publiskajos pasākumos - “Gaujas svētki Ādažos” un “Nēģu svētki” (pašvaldības reģ. Nr. ĀNP/1-11-1/24/1182), kā arī ņemot vērā domes Finanšu komitejas 21.05.2025. atzinumu, Ādažu novada pašvaldības dome

**NOLEMJ:**

1. Apstiprināt tirdzniecības vietu zonu izvietojumu pašvaldības publiskā pasākuma “Nēģu svētki Carnikavā” norises teritorijā (pielikums Nr.1) un noteikt nomas maksas sākumcenu par 1. punktā noteiktajām tirdzniecības vietām saskaņā ar pielikumu Nr.2.
2. Pašvaldības mantas iznomāšanas un atsavināšanas komisijai (turpmāk – Komisija) organizēt 1. punktā noteikto tirdzniecības vietu zemesgabalu nomas tiesību elektronisko izsoli ar augšupejošu solījumu, nomas tiesību izsoles noteikumos iekļaujot šādus nosacījumus A un B zonas tirdzniecības vietu izsolei:
   1. nomas maksu maksā 30 % apmērā pēc līguma noslēgšanas un 70 % apmērā pēc pasākuma norises;
   2. nomas tiesību pretendents piesakoties izsolei iemaksā drošības naudu 500 *euro*;
   3. tiek piemērots līgumsods 100 *euro* par katru tirdzniecības vietu, ja tā dabā neatbilst tehniskajām prasībām, kas nomniekam bija jānodrošina atbilstoši līguma nosacījumiem, un to ietur no drošības naudas;
   4. drošības nauda (izņemot līgumsodu) tiek iekļauta 2.1. apakšpunktā noteiktajā nomas maksas daļā pēc pasākuma norises.
3. Apstiprināt nosacījumus (3. un 4. pielikums) pretendentiem tirdzniecības vietu arhitektoniskajam risinājumam, dizainam, inženiertehniskajam aprīkojumam, kā arī ēdienu un dzērienu piedāvājumam.
4. Nomas rezultātā ieņemtos līdzekļus novirzīt pasākuma “Nēģu svētki Carnikavā” izdevumu segšanai.
5. Carnikavas Tautas namam “ Ozolaine” katru gadu:
   1. noteikt termiņu nomas tiesību izsoles procesa uzsākšanai;
   2. noteikt nosacījumus pretendentiem tirdzniecības vietu arhitektoniskajam risinājumam, dizainam, inženiertehniskajam aprīkojumam, kā arī ēdienu un dzērienu piedāvājumam, tirdzniecības vietu skaitu;
   3. līdz jūnijm sagatavot un iesniegt Komisijai pieteikumu un tehnisko specifikāciju izsoles organizēšanai, ietverot 5.2. punktā noteiktās prasības.
6. Ar šī lēmuma spēkā stāšanos spēku zaudē Ādažu novada pašvaldības domes 30.05.2024. lēmums Nr. 209 “Par neapbūvētu zemesgabalu nomas maksu pasākumā “Nēģu svētki Carnikavā””.
7. Pašvaldības izpilddirektoram organizēt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU